Knut Olav Åmås

Knut Olav Åmås (født 19. januar 1968 i Mo i Rana) er en norsk forfatter, filosof, redaktør og politiker. Han var fra 16. oktober 2013 til 6. juni 2014 statssekretær i Kulturdepartementet. Fra høsten 2014 overtok han som direktør i stiftelsen Fritt Ord.

Biografi 
Knut Olav Åmås er dr. philos. med hovedfag i filosofi fra 1996 og doktorgrad i medievitenskap fra Universitetet i Bergen i 2005. Han har jobbet som journalist i Bergens Tidende samt som redaktør ved Universitetet i Bergen. Åmås var forlagsredaktør i Universitetsforlaget fra 1996 til 2001, og redaktør for tidsskriftet Samtiden 2001–2006. I 2004 var han bokanmelder og lørdagsspaltist i Dagbladet. Fra 2005 var Åmås deltidskommentator i Aftenposten; fra 2006 debatt- og kronikkredaktør i avisen, fra 2008 kultur- og debattredaktør samme sted. Fra 2013 kultur-, debatt- og forskningsredaktør i Aftenposten.

Han har oversatt, redigert og skrevet flere bøker om filosofi, idéhistorie og homofili/homoforskning, blant annet om filosofen Ludwig Wittgenstein og som medredaktør for Norsk homoforskning, en sentral antologi i dette feltet. I 2004 utgav han Mitt liv var draum, en litterær biografi om lyrikeren Olav H. Hauge. Boka dannet i 2005 grunnlag for doktorgraden hans i medievitenskap.

Knut Olav Åmås fikk Samlagets nynorsk-pris Melsom-prisen i 2005 for biografien om Olav H. Hauge. Sammen med Cathrine Sandnes fikk han prisen Årets tidsskrift 2006 fra Norsk Tidsskriftforening for arbeidet med Samtiden. I 2007 ble han tildelt Den store journalistprisen.

Åmås var redaktør for den nye utgaven av Hvem er hvem som ble utgitt i september 2008. Samme år var han også redaktør for boken Norge. En diagnose.

I mai 2014 trakk han seg som statssekretær for å bli ny direktør i Fritt Ord. I 2015-2017 er han leder for Mediemangfoldsutvalget som skal utrede statlig mediepolitikk. Åmås er styreleder i Foreningen Store norske leksikon.

Bokutgivelser 
 2016: Makteliten – 252 kvinner og menn som styrer Norge redigert av Knut Olav Åmås sammen med Kristin Clemet, Sven Egil Omdal, Kjetil Wiedswang og Aksel Braanen Sterri 
 2014: Signatur – Nye norske stemmer. Antologi med tekster av de «skarpeste og mest originale unge sakprosaforfatterne», redigert av Knut Olav Åmås. Bidrag av Ellen Sofie Lauritzen, Trond Tjelta, Tore Stavlund, Jathushiga Bridget Rajah, Sæba Bajoghili, Ellen Engelstad, Ingeborg Senneset, Håvard Nyhus, Teresa Grøtan og Eivind Normann-Eide 
 2013: New York. 100 unike opplevelser – skrevet sammen med Knut Aastad Bråten, utgitt på Kagge forlag.
 2008: Hvem er hvem? redigert av Knut Olav Åmås Aschehoug 
 2008: Norge, en diagnose redigert av Knut Olav Åmås Schibsted 
 2007: Verdien av uenighet – Debatt og dissens i Norge, utgitt på Kagge Forlag
 2007: Livet med kreft – redaktør. Utgitt til Radiumhospitalets 75-årsjubileum
 2005: Venner for livet, lesebok om vennskap – redaktør
 2004: Mitt liv var draum – biografi om Olav H. Hauge, utgitt på Samlaget
 2001: Norsk homoforskning – redaktør sammen med Marianne Brantsæter, Turid Eikvam og Reidar Kjær, utgitt på Universitetsforlaget
 2000: Ludwig Wittgenstein. (Gyldendals Ariadne-serie)
 2000: Elsk meg litt, elsk meg lenge. Homofil kjærlighet i hundre år – redaktør, utgitt på Kagge Forlag
 1994: Wittgenstein and Norway – redaktør sammen med Kjell S. Johannessen og Rolf Larsen, utgitt på Solum forlag
 1994: Det stille alvoret. Ludwig Wittgenstein i Norge 1913–50 – utgitt på Samlaget sammen med Rolf Larsen

Referanser

Eksterne lenker 
 
 
 
 

 Intervju i Universitas 2006
 Kort presentasjon hos Det norske samlaget
 vinduet.no: Tre teser om norsk forleggeri 2001

Statssekretærer i Regjeringen Solberg
Statssekretærer fra Høyre
Nynorskforfattere
Norske sakprosaforfattere
Norske biografer
Norske redaktører
Alumni fra Universitetet i Bergen